“นายก” สั่งหน่วยงานรัฐ WFH หลังปีใหม่ 14 วัน สกัดโควิด
"นายก" สั่งหน่วยงานภาครัฐ พร้อมขอความร่วมมือเอกชนให้พนักงาน Work From Home เป็นเวลา 14 วัน หวังสกัดเชื้อไวรัสโควิด-19 แพร่ระบาด
"นายก" สั่งหน่วยงานภาครัฐ ทำงานที่บ้าน WFH หลังหยุดปีใหม่ 14 วัน หวังสกัดโควิด-19 แพร่ระบาด
2 ม.ค. 2565

นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ. ประยุทธ์ จันทร์โอชา นายกรัฐมนตรี และรมว.กลาโหม สั่งหน่วยงานที่เกี่ยวข้องจับตาดูสถานการณ์กลุ่มผู้ติดเชื้อโอมิครอนเข้มข้น ป้องกันการไม่ให้เกิดรูปแบบคลัสเตอร์ที่แพร่กระจายเชื้อ ถอดบทเรียนจากคลัสเตอร์กาฬสินธุ์ ที่มีผู้ติดเชื้อโอมิครอนคลัสเตอร์นี้แล้ว 244 รายจำกัดวงลดการแพร่กระจายเชื้อในภายประเทศให้มากที่สุด
สำหรับผู้ที่เดินทางกลับเข้ากรุงเทพฯ ณ สถานีหมอชิต และสถานีหัวลำโพง สามารถรับการตรวจคัดกรองโรคโควิด-19 ด้วย ATK โดยไม่เสียค่าใช้จ่าย โดยเป็นความร่วมมือระหว่างกระทรวงสาธารณสุข และกระทรวงคมนาคมตามข้อสั่งการนายกรัฐมนตรี ถึงวันพรุ่งนี้ (3 ม.ค.) เพื่อป้องกันการแพร่ระบาดและสร้างความมั่นใจให้กับประชาชนหลังเดินทางกลับมาทำงานต่อที่กรุงเทพฯ อย่างปลอดภัย
โดยมีขั้นตอนการปฏิบัติ ดังนี้ 1) ลงทะเบียนผ่าน QR Code ICN Tracking มาจากบ้าน หรือ Walk In หน้างาน 2) ยื่นบัตรประชาชน และรหัสลงทะเบียน 4 หลัก ที่ได้จากการลงทะเบียนสำเร็จ 3) รับอุปกรณ์ Swab จากเจ้าหน้าที่ 4) เข้ารับการ Swab (NPS) ที่รถเก็บตัวอย่างชีวนิรภัย 5) รับทราบผลตรวจผ่าน 2 ช่องทาง ออนไลน์ หรือสแกน QR Code โดยใส่เลขบัตรประชาชน เบอร์โทรศัพท์ กรณีตรวจพบผลบวก ทีมกรมควบคุมโรคจะให้คำปรึกษา และตรวจ RT-PCR ซ้ำ
พร้อมกันนี้ ขอความร่วมมือหน่วยงานราชการ–เอกชน ให้ข้าราชการ/พนักงาน ปฏิบัติงานที่บ้าน (WFH) ในช่วง 14 วัน เมื่อเปิดทำการหลังหยุดเทศกาลปีใหม่ด้วย
“นายกรัฐมนตรียังเตือนประชาชน ในช่วงวันหยุดเทศกาลปีใหม่นี้ หากสงสัยว่าตนเองจะติดเชื้อไวรัสโควิด-19 ขอให้งดเดินทางเข้าไปในพื้นที่ งดร่วมกิจกรรมทันที กักตัวเอง ไม่สัมผัสกับผู้อื่น และรีบเข้าสู่กระบวนการรักษาทันที ปรึกษาแพทย์ เพื่อป้องกันการแพร่เชื้อไปยังผู้อื่นในสถานที่ต่าง ๆ ร่วมกันรับผิดชอบต่อตนเองและสังคม” นายธนกร กล่าว
รายงานข่าวจากทำเนียบรัฐบาล ระบุด้วยว่า นายกรัฐมนตรี จะปฏิบัติตามมาตรการของศูนย์บริหารสถานการณ์โควิด-19 (ศบค.) โดยจะประชุมคณะรัฐมนตรี และประชุมต่างๆ จากที่พักผ่านระบบออนไลน์ และเลื่อนงานพบปะนัดหมายออกไปก่อน พร้อมกับขอความร่วมมือสื่อมวลชนประจำทำเนียบรัฐบาลให้งดรวมกลุ่มในทำเนียบฯ และขอให้work from home ตามแนวปฏิบัติของ ศบค. ในระหว่างวันที่ 4-14 ม.ค.65 